Innholdsmessig rapportering til bruk på Ressursbanken.no

Arbeidsgiver: Kirkelig fellesråd i Bærum

Prosjektperiode: 2019 – februar til september

Spørsmål til rapportering:

1. **Beskriv kort målsetting for prosjektet.**

Målet er å beholde og styrke rekruttering av undervisningsansatte gjennom at de

* 1. blir tryggere på sin rolle som kateket/menighetspedagog
  2. blir tryggere på seg selv, egne reaksjonsmønster og rolle i staben
  3. bedre forstår hvordan de best lever med og utvikler fellesskap med kolleger som er ulike dem selv
  4. får kunnskap om hvordan de best møter kollegers forventninger
  5. får innsikt i hvordan forholde seg til arbeidslivets plikter

Ledelsen skal få innsyn i hvordan de best kan lede undervisningsansatte

Ledelsen skal få innspill til hva som kan forbedres i oppfølging av undervisningsansatte, og som skal følges opp utenom dette prosjektet

Mentorene skal få ny kunnskap som styrker vår lokale mentortjeneste.

1. **Hvem var målgruppe for tiltaket/prosjektet?**

Kateketer og menighetspedagoger i Kirkelig Fellesråd i Bærum

1. **Beskriv kort opplegget/ plan for gjennomføring av prosjektet**.

I løpet av våren 2019 gjennomgikk kateketer og menighetspedagoger i Kirkelig Fellesråd i Bærum et opplegg med navnet Kjenn deg selv som kateket/menighetspedagog. Alle deltagerne fikk 1 heldags og 3 halvdagssamlinger, med innlagt en time personlig coaching mellom hver samling, til sammen 3 timer. Metodene som ble brukt var personlighetsverktøyene Enneagrammet og Kjernekvadranten. De tok også personlighetstesten HPEI, og fikk boken Kjenn deg selv som lærer. De daglige lederne for de ulike kateketene og menighetspedagogene ble involvert i prosjektet, der de fikk konkrete oppgaver i å følge opp de ansatte mellom samlingene. I tillegg ble kommunikasjonsoppgaven brukt til å finne gode måter å formidle direkte fra deltagerne til ledelsen av Fellesrådet synspunkt på ledelsens arbeid. Det ble gjennomført egne møter for å evaluere og videreutvikle mentorordningen for kateketer og menighetspedagoger. Prosjektet ble avsluttet med en spørreundersøkelse, der resultatet ble gjennomgått på Undervisningsforum og der ledelsen svarte på de utfordringene de hadde fått samt beskrev veien videre.

1. **Skriv en kort refleksjon etter gjennomført opplegg; har du noen tips til andre som ønsker gjennomføre noe liknende?**

Vi har gjennomgående fått svært positive tilbakemeldinger på dette tilbudet til menighetspedagoger og kateketer. Vi opplever at de har blitt enda mer trygge på sin egen kommunikasjon og at de i større grad tåler og lever bedre med forskjellige personlighetstyper i stabene. Mange har blitt bedre på å avklare forventninger, sette egne grenser og anerkjenne de forskjellige ressursene som finnes hos de andre i staben. Kommunikasjonsverktøyene de har lært gjør at de har et språk for å komme frem med meninger uten at det blir for konfronterende, noe som gjør samtalene bedre og mindre spenningsfylte.

En viktig del av opplegget er at de daglige lederne følger opp deltagerne mellom samlingene, og etterspør hva de har lært og de utviklingsmålene de har satt seg. Vi vil også i ledergruppen følge opp med å lære noen av de samme verktøyene som ble presentert for undervisningsansatte slik at vi har det samme språket og kan bruke dette som en ressurs i hele staben.